Maailma esimeseks 3D-graafiliseks MMORPG-ks (Massively Multiplayer Online Role-Playing Game) loetav ja sellele žanrile aluse pannud arvutimäng Meridian 59 sulgeb lõplikult oma uksed. Mängu loojaks oli algselt Archetype Interactive ning levitajaks (ning juunist 1996 ka omanikuks) The 3DO Studios ja online'i jõudis mäng katsestaadiumis juba 15. detsembril 1995. Beetatesti perioodil liitus mänguga üle 25 tuhande mänguri, mis oli 90-ndate keskpaiga interneti levikut (ja hinda) silmas pidades suur  saavutus. Ametlikuks kommertsiaalseks avapauguks sai aga 27. september 1996, mil temast sai esimene püsiva kuumaksega MMO mäng. Järgmine suurem rivaal - Ultima Online- ilmus alles aasta hiljem.